7. ΝΟΜΟΣ υπ' αριθ. 3812 της 9/15 Φεβρ. 1958 (ΦΕΚ Α' 21) Περί διατάξεων αφορωσών την αναγνώρισιν γάμων τινών των στρατιωτικών εν γένει. Άρθρον μόνον.-1.Αι διατάξεις των παρ. 1 και 2 του άρθρ. 4 του Ν.Δ. 2977/54 "περί αδειών γάμου αξιωματικών και των τριών Κλάδων Ενόπλων Δυνάμεων κλπ.", εφαρμόζονται και δια τους μέχρι της ισχύος του παρόντος Νόμου τελεσθέντας γάμους. Αι εν αυταίς καθοριζόμεναι προθεσμίαι άρχονται εκ νέου από της ισχύος του Νόμου τούτου. 2.Αι διατάξεις της προηγουμένης παραγράφου εφαρμόζονται αναλόγως και δια τους αξιωματικούς της πολεμικής Διαθεσιμότητος των τριών Κλάδων Ενόπλων Δυνάμεων. 3.Η δια του εδαφ. β' του άρθρ. 8 του αυτού ως άνω Ν.Δ. 2977/54 παραταθείσα προθεσμία ασκήσεως του δικαιώματος αναγνωρίσεως γάμων, όπερ τυχόν υπέπεσεν εις παραγραφήν, παρατείνεται και αύθις επί πενταετίαν από της δημοσιεύσεως του παρόντος Νόμου συμπεριλαμβανομένης και της εγγραφής των εκ των γάμων τούτων γεννηθέντων τέκνων. Αι κατά την κειμένην νομοθεσίαν περί του Μετοχικού Ταμείου Στρατού προβλεπόμεναι χρηματικαί υποχρεώσεις, δια την τοιαύτην άσκησιν του δικαιώματος δύνανται να καταβληθώσι και τμηματικώς, κατά τας επί του αντικειμένου τούτου αποφάσεις του Διοικητικού Συμβουλίου του Ταμείου. 4.Δια τους μέχρι της δημοσιεύσεως του παρόντος Νόμου τελεσθέντας γάμους παρ' αποστράτων αξιωματικών των Ενόπλων Δυνάμεων ως και δια τους εφεξής τελουμένους δεν απαιτείται άδεια της Διοικητικής Αρχής. Η αναγνώρισις τελέσεως αυτών δια τας σχέσεις των προς τα οικεία Μετοχικά Ταμεία, ενεργείται δι' αποφάσεως των Διοικητικών Συμβουλίων των Ταμείων τούτων, βάσει επισήμου ληξιαρχικής πράξεως γάμου. 